Diari Oficial de la Generalitat Valenciana


Sumari del DOGV 3501, del 24-05-1999 (1999/3755)

ACORD d'11 de març de 1999, de la Comissió Territorial d'Urbanisme de València, relatiu a l'expropiació de terrenys pel procediment de taxació conjunta, per a la urbanització del vial denominat Vials de connexió AM-5, del municipi d'Aldaia.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3501

Data del DOGV
:   24-05-1999

Secció del DOGV
:   V. ALTRES ANUNCIS - F) EXPROPIACIONS

Número del document
:   1999/3755


Data del document
:   11-03-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Aldaia
    * expropiació
    * administració local

ACORD d'11 de març de 1999, de la Comissió Territorial d'Urbanisme de València, relatiu a l'expropiació de terrenys pel procediment de taxació conjunta, per a la urbanització del vial denominat Vials de connexió AM-5, del municipi d'Aldaia. [1999/Q3755]
  
Vist l'expedient remés per l'Ajuntament d'Aldaia, relatiu a l'expropiació de terrenys pel procediment de taxació conjunta, per a la urbanització del vial denominat Vials de connexió AM-5, del municipi d'Aldaia, i de conformitat amb els següents:
  
Antecedents de fet
  
Primer
  
L'expedient se sotmeté a informació pública mitjançant la publicació d'anuncis en el Diari Oficial de la Generalitat Valenciana, Butlletí Oficial de la Província de València, periòdic Levante i notificació individualitzada a cada un dels propietaris afectats, i es presenten durant el dit tràmit díhuit al·legacions, que el Ple de l'Ajuntament les aprova amb data 26 de gener de 1999. El present expedient té entrada en el Registre de la Comissió Territorial d'Urbanisme de València amb data 29 de gener de 1999.
  
Segon
  
El projecte consta de plans en els quals es determina l'àmbit territorial, fixació raonada del preu del sòl i fulls de preu just individualitzats de cada finca, per la qual cosa està complet i compleix allò que s'ha establit en l'article 135 del Text Refós de la Llei del Sòl de 1976.
  
Tercer
  
Aldaia té el Pla General d'Ordenació Urbana aprovat definitivament per la Comissió Territorial d'Urbanisme de València el 5 de gener de 1990.
  
La present actuació és conseqüència de les condicions imposades a l'execució del Programa d'Actuació Urbanística i Pla Parcial del Sector AM-5, aprovats definitivament el 5 de desembre de 1995.
  
També és de destacar que amb el present expedient s'afecta una part del terme de Quart de Poblet (unitat d'execució número 9), si bé consta en l'expedient la conformitat del dit Ajuntament a la present actuació i tramitació.
  
Quart
  
L'objecte de l'expedient és l'expropiació pel procediment de taxació conjunta dels següents sòls:
  
\*Sòl urbà d'ús global industrial, sense urbanització consolidada, inclosos en l'àmbit de la UE-9, situats en el terme municipal de Quart de Poblet.
  
\*Sòl urbanitzable no programat, sector AM-6, situats en el terme municipal d'Aldaia.
  
\*Sòl urbanitzable programat amb Pla Parcial aprovat definitivament del sector PP-4.
  
Cinqué
  
La Comissió Informativa de la Comissió Territorial d'Urbanisme de València, en sessió del 4 de març de 1999, emeté informe relatiu al projecte que tractem, i compleix així allò que s'ha establit en l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
L'expedient està complet i s'ha tramitat de conformitat amb allò que s'ha establit en l'article 138 i següents del Text Refós de la Llei del Sòl de 1976, per la qual cosa s'han complit les garanties procedimentals exigibles.
  
Segon
  
La valoració del sòl s'ha realitzat seguint els següents criteris:
  
a) Sòl urbà.
  
Atés que es tracta d'un sòl sense urbanització consolidada s'aplica l'article 27.1 de la Llei Estatal sobre Règim del Sòl i Valoracions. El dit precepte estableix que el valor del sòl urbà sense urbanització consolidada s'obtindrà aplicant a l'aprofitament que confereix el pla el valor bàsic de repercussió més específic. En el present supòsit s'aplica el VUB (valor unitari bàsic del polígon) corresponent a la ponència de valors del sòl i de les construccions de Quart de Poblet aprovada en 1995 a l'efecte d'1 de gener de 1996, valor que s'obté aplicant el VRB (valor bàsic de repercussió) a l'aprofitament establit pel planejament, per la qual cosa es compleix allò que s'ha establit en el dit precepte.
  
A més, a aquest sòl es lleven les despeses d'urbanització pendent aplicant en aquesta finalitat allò que s'ha establit en l'article 30 de la Llei Estatal sobre Règim del Sòl i Valoracions.
  
b) Sòl urbanitzable.
  
Per al sector AM-6 la valoració del sòl s'aplica com a criteri de valoració l'establit en l'article 27.1 de la Llei Estatal sobre Règim del Sòl i Valoracions, ja que ens trobem davant d'un sòl urbanitzable sense programa i, per tant, valorable com el sòl no urbanitzable. En aquest supòsit s'aplica allò que s'ha establit en l'article 12.2 del Reglament de Planejament de la Comunitat Valenciana i els criteris de la circular de la Subsecretaria d'Urbanisme i Ordenació Territorial de 18 de maig de 1998. Com a mètode de valoració s'aplica el de comparació, per a això es prenen els valors aplicats al sector PP-4, la qual cosa dóna un valor equivalent al del sòl urbanitzable.
  
Per al sector PP-4 la valoració del sòl s'aplica com a criteri de valoració l'establit en l'article 27.1 de la Llei Estatal sobre Règim del Sòl i Valoracions, ja que ens trobem davant d'un sòl urbanitzable sense programa i, per tant, valorable com el sòl no urbanitzable. En aquest supòsit s'aplica allò que s'ha establit en l'article 12.2 del Reglament de Planejament de la Comunitat Valenciana i els criteris de la circular de la Subsecretaria d'Urbanisme i Ordenació Territorial de 18 de maig de 1998. Com a mètode de valoració s'aplica el residual, ja que tant el de comparació i el de capitalització no són aplicables, ja que falten elements de referència de comparació en el primer cas, i obtindre's valors excessivament baixos en el cas del segon.
  
c) Valoració d'obres, edificacions, etcètera.
  
En allò que afecta la valoració dels immobles, les instal·lacions, les plantacions i els arrendaments s'aplica allò que s'ha establit en l'article 31 de la llei citada.
  
Tercer
  
La Comissió Territorial d'Urbanisme de València és l'òrgan competent per a l'aprovació dels expedients d'expropiació pel procediment de taxació conjunta, de conformitat amb allò que s'ha establit en l'article 138.2 del Text Refós de la Llei del Sòl de 1976 i 10.d del Decret 77/1996, de 16 d'abril, del Govern Valencià, pel qual s'aprova el Reglament d'Òrgans Urbanístics de la Generalitat Valenciana.
  
A la vista de tot el que s'ha exposat anteriorment, la Comissió Territorial d'Urbanisme, en sessió de l'11 de març de 1999, acorda:
  
1. Aprovar l'expedient dels vials de connexió AM-5, tramitat per l'Ajuntament d'Aldaia, per a l'expropiació de terrenys pel procediment de taxació conjunta.
  
2. Aprovar les valoracions de béns i drets que s'han d'expropiar.
  
3. Declarar la urgent ocupació dels béns i els drets afectats.
  
Contra la present resolució, que no posa fi a la via administrativa, en allò que afecta el punt 3 es podrà interposar recurs ordinari, davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de rebut de la present notificació.
  
Tot això sense perjuí que es puga exercitar qualsevol altre recurs que s'estime oportú.
  
Respecte dels punts 1 i 2, no es pot interposar cap recurs, ja que es tracta d'actes de tràmit que no donen lloc a la impossibilitat de continuar un procediment ni produeixen indefensió.
  
Així mateix, procedeix notificar el present acord als interessats titulars de béns i drets que figuren en el projecte d'expropiació, i s'adjunta a aquest una còpia del full de preu just aprovat i se'ls significa que, en el termini de 20 dies hàbils següents al de rebut de tal notificació, podran manifestar per escrit davant d'aquesta Comissió Territorial d'Urbanisme la seua disconformitat amb la valoració establida en l'expedient aprovat. Si, en aquest termini, els interessats no formulen oposició a la valoració, s'entendrà acceptada la que es fixa en l'acte present d'aprovació de l'expedient, i s'entén determinat el preu just definitivament i de conformitat. Dels fulls d'estimació impugnats es donarà trasllat per aquesta Comissió, juntament amb l'expedient, al Jurat Provincial d'Expropiació Forçosa de València.
  
València, 11 de març de 1999.- El secretari de la Comissió Territorial d'Urbanisme: José Manuel Palau Navarro.